กรมส่งเสริมและพัฒนาคุณภาพชีวิตคน ชี้แจงการเปิดรับบริจาคเงินผ่านชื่อบัญชีกองทุน
นางณฐอร อินทร์ดีศรี ผู้เชี่ยวชาญด้านการส่งเสริมและพัฒนาคุณภาพชีวิตคนพิการ กรมส่งเสริมและพัฒนาคุณภาพชีวิตคนพิการ กระทรวงการพัฒนาสังคมและความมั่นคงของมนุษย์ เปิดเผยว่า จากกรณีที่สื่อมวลชนได้มีการนำเสนอข่าว การเปิดรับบริจาคเงินผ่านชื่อบัญชี กองทุนส่งเสริมและพัฒนาคุณภาพชีวิตคนตาบอดในประเทศไทย ธนาคารกรุงไทย สาขาเซ็นจูรี่ เลขที่บัญชี 481-0140-024 ประเภทบัญชีออมทรัพย์ โดยสมาคมประชาคมคนตาบอดไทย นั้น ทางกรม พก. ได้รับการประสานงานจากประชาชนเกี่ยวกับการรับบริจาคเงินเข้ากองทุนดังกล่าว ซึ่งอาจทำให้เกิดความสับสนและเข้าใจผิด เนื่องจากมีชื่อกองทุนที่ใกล้เคียงกัน กรม พก. จึงขอเรียนชี้แจงว่า กองทุนส่งเสริมและพัฒนาคุณภาพชีวิตคนตาบอดในประเทศไทย เป็นคนละกองทุนกับกองทุนส่งเสริมและพัฒนาคุณภาพชีวิตคนพิการ ในสังกัดของ พก. ซึ่งไม่มีการเปิดรับบริจาคดังกล่าวแต่อย่างใด